জাপানের প্রধানমন্ত্রীর পদ থেকে ইস্তফা দিচ্ছেন শিগেরু ইশিবা!

ওয়েব ডেস্ক : জাপানের (Japan) প্রধানমন্ত্রীর পদ থেকে পদত্যাগ করতে চলেছেন প্রধানমন্ত্রী শিগেরু ইশিবা (Shigeru Ishiba)! রবিবার এমনই দাবি করেছে সেদেশের সরকারি সংবাদমাধ্যম। জানা যাচ্ছে, দুই কক্ষেই সংখ্যাগরিষ্ঠতা হরিয়েছে ইশিবার দল। এই পরিস্থিতিতে তিনি প্রধানমন্ত্রীর পদ থেকে ইস্তফা দিতে পারেন বলে খবর।

২০২৪ সালে জাপানে ক্ষমতায় এসেছিল লিবারেল ডেমোক্রেটিক পার্টি (LDP)-র নেতৃত্বাধীন জোট। তবে এর পরেই জাপানের (Japan) সংসদের দু’কক্ষেই সংখ্যাগরিষ্ঠতা হারিয়েছে এলডিপি। এমন রাজনৈতিক অস্থিরতার মধ্যে দলের নেতারাই শিগেরু ইশিবার পদত্যাগের দাবি তুলেছেন বলে সূত্রের খবর। গত জুলাই মাসে নির্বাচনে পরাজয়ের দায়িত্ব নিয়ে তাকে পদত্যাগের অনুরোধ করা হয়েছে বলে জানা যাচ্ছে। ইতিমধ্যে জাপানের কৃষিমন্ত্রী ও প্রাক্তন প্রধীনমন্ত্রী শনিবার ইশিবার সঙ্গে দেখা করেছেন বলে খবর।

আরও খবর : জ্বলছে কিয়েভের সরকারি ভবন! ইউক্রেনে হামলার ঝাঁঝ বাড়াচ্ছে রাশিয়া!

ফলে দলের ভাঙন রুখতে শিগেরু ইশিবা (Shigeru Ishiba) পদত্যাগের পথে হাঁটতে পারেন বলে জানা যাচ্ছে। তবে এ নিয়ে এখনও পর্যন্ত প্রধানমন্ত্রীর দফতরের তরফে সরকারিভাবে কিছু জানানো হয়নি। এর মধ্যে রবিবার সাংবাদিক সম্মেলন করতে চলেছেন তিনি। ফলে মনে করা হচ্ছে সেখানেই জাপানের প্রধানমন্ত্রীর পদ থেকে ইস্তফা দেওয়ার কথা জানাতে পারেন তিনি। ইশিবার পদত্যাগের পর দলের নতুন নেতা নির্বাচন নিয়ে সোমবার দলের অন্দরে সিদ্ধান্ত নেওয়া হতে পারে বলে খবর।

অন্যদিকে, গত অগাস্ট মাসে আমেরিকার সঙ্গে বাণিজ্যচুক্তি করেছে জাপান (Japan)। সেই চুক্তিতে জাপানের গাড়ি রফতানির উপর শুল্ক ২৭.৫ শতাংশ থেকে কমিয়ে ১৫ শতাংশ করেছেন মার্কিন প্রেসিডেন্ট ডোনাল্ড ট্রাম্প। তবে এক আধিকারিক জানিয়েছেন এই চুক্তি এখনও সম্পন্ন হয়নি। পাশাপাশি সম্প্রতি ভারতের সঙ্গেও সম্প্রতি চুক্তি করেছে জাপান। কিন্তু এর মাঝে এবার প্রধানমন্ত্রী শিগেরু ইশিবার পদত্যাগের খবর সামনে এল।