শুল্কযুদ্ধের আবহেই জাপানে পৌঁছলেন মোদি!

ওয়েব ডেস্ক : মার্কিন প্রেসিডেন্টের চাপানো শুল্ক যুদ্ধের মাঝেই জাপানে (Japan) পৌঁছলেন প্রধানমন্ত্রী নরেন্দ্র মোদি (Narendra Modi)। মূলত দু’দিনের সফরে সেখানে গিয়েছেন প্রধানমন্ত্রী। এই সফরে দুই দেশের মধ্যে একাধিক চুক্তি সাক্ষরিত হওয়ার সম্ভাবনা রয়েছে। জাপানের প্রধানমন্ত্রী শিগেরু ইশিবার (Shigeru Ishiba) সঙ্গেও সাক্ষাৎ করবেন মোদি। মনে করা হচ্ছে, বিশ্বে বর্তমান পরিস্থিতির মধ্যে কোয়াডের মতো ইস্যু নিয়েও আলোচনা হতে পারে।

মোদির (Modi) সফরের আগে জাপানে (Japan) নিয়ুক্ত ভারতের রাষ্ট্রদূত সিবি জর্জ বলেছেন, প্রশান্ত মহাসাগরীয় অঞ্চলের দুই রাষ্ট্র প্রধানের মধ্যে সাক্ষাৎ হবে। সেখানে ভবিষ্যত নিয়েও আলো হবে দুই নেতার মধ্যে। আলোচনা হবে কোয়াড (Quad) নিয়েও।

আরও খবর : কানাডায় নতুন রাষ্ট্রদূত নিয়োগ করল নয়াদিল্লি

অন্যদিকে, ভারতের উপর দু’দফায় ৫০ শুল্ক (Tariff) চাপানোর জন্য সমস্যায় পড়েছে কিছু ব্যবসা। এর মধ্যে অন্যতম হল বস্ত্র ও রত্ন রপ্তানি। ফলে এখনও নতুন বাজারের খোঁজ করছে বাণিজ্য মন্ত্রক। সেই তালিকায়, ব্রিটেন, জাপান, ইতালি, স্পেন ও জার্মানির মতো দেশগুলি রয়েছে। ফলে মোদির এই জাপান সফরে দুই দেশের মধ্যে অনেক বাণিজ্যচুক্তি হতে পারে বলে মনে করা হচ্ছে। পাশাপাশি দুই দেশের মধ্যে বাণিজ্য সম্পর্ককে আরও কী করে গভীর করে তোলা যায় তা নিয়েও আলোচনার সম্ভাবনা রয়েছে।

জানা যাচ্ছে, শুক্রবার সফরের প্রথম দিনে ভারতের প্রধানমন্ত্রী যোগ দেবেন শিল্পপতিদের এক সম্মেলনে। এর পর বিশিষ্টজনদের সঙ্গে সাক্ষাৎ হওয়ার কথা। তার পর যাবেন বৌদ্ধ মন্দিরে। এর পর যোগ দেবেন ভারত-জাপান বার্ষিক সম্মেলনে। এই সফর শেষ করে চীনের উদ্দেশে রওনা দেবেন মোদি। সেখানে এসসিও সামিটে যোগ দেবেন তিনি। সেইসঙ্গে বৈঠক করতে পারেন রাশিয়ার প্রেসিডেন্ট ভ্লাদিমির পুতিন এবং চিনা প্রেসিডেন্ট শি জিনপিংয়ের সঙ্গে।